Author: Heidi Langgaard Johansen

Orlov/tjenestefrihed uden løn

Kredsen modtager af og til henvendelser med spørgsmål om mulighederne af at søge orlov fra sit arbejde. Med denne folder vil Lolland-Falsters Lærerforening fortælle, hvad man skal være opmærksom på i den forbindelse.
Ansøgning om orlov
Man kan søge om tjenestefrihed uden løn for op til et år ad gangen.
Ansøgningen stiles til skolelederen.
Der er ingen formkrav til ansøgningen, men du skal angive formålet med orlovsansøgningen. Det er så op til skolelederen at afgøre, om den kan bevilges. Man har krav på en begrundelse for et eventuelt afslag, så det kan vurderes, om afslaget er båret af saglige hensyn.
Tilbagevenden efter orlov
Når man har fået bevilget orlov fra en kommune og et tjenestested, har man kun krav på at vende tilbage til kommunen efter afsluttet orlov, og ikke krav på nødvendigvis at vende tilbage til det samme tjenestested. Man kan i realiteten blive anvist tjeneste på alle skoler indenfor kommunen.
Pension
Overenskomstansatte, der ikke i orlovsperioden arbejder indenfor lærerområdet, har mulighed for at aftale egen supplerende pensionsindbetaling ved henvendelse til Lærernes Pension. tlf. 70 21 61 31. Hvis man er ansat på f.eks. en privatskole i orlovs perioden, fortsætter pensionsindbetalingen til Lærernes Pension på aktuelt gældende vilkår. De kan måske være anderledes end de oprindelige. Kontakt Lærernes Pension tlf. 70 21 61 31. For tjenestemænd gælder, at man, hvis man er ansat som overenskomstansat i en lærerstilling i orlovsperioden, kan man aftale at pensionsoptjeningen indbetales til personalestyrelsen, så man fortsætter med at optjene pensionsalderår. Man har også mulighed for at søge personalestyrelsen om optjening af pensionsalderår under orlov ved indbetaling af 15 % af ens løn til staten.

Ferieoptjening
I forbindelse med fratræden til orlov vil eventuelt tilgodehavende feriepenge blive beregnet. Disse kan ses på www.borger.dk.
Feriepengene bruges når man holder ferie i orlovsperioden efter gældende regler.
I perioden med orlov uden løn optjener man ikke ferie og har måske ikke optjent fuld ferie, når man kommer tilbage – med mindre man har optjent ret til ferie i den beskæftigelse, man eventuelt har haft i orlovsperioden.
Gruppeliv
I den godkendte orlovsperiode er du omfattet af den obligatoriske gruppelivsforsikring i op til tre måneder uden løn.
Hvis du har orlov i længere tid, kan du kontakte Forenede Gruppeliv for at lave en aftale om selv at indbetale præmien i eventuel orlovsperiode ud over tre måneder og dermed fortsat være forsikret. Forenede Gruppeliv har telefonnummer 39 16 78 00.
A-kasse / Efterløn
Hvis du er i den situation, at du er uden arbejde, når du starter din orlov, er du måske berettiget til dagpenge som ledig. Da du selv har søgt orlov, kan der være en karensperiode. Ring og forhør dig hos LAKA Er du tilmeldt efterlønsordningen, bør du også kontakte LAKA og forhøre om, hvordan du skal forholde dig. Vi anbefaler, at man afklarer ovenstående, før man søger orlov. LAKA har tlf. 70 10 00 18.

Medlemskab af DLF
Hvis du i orlovsperioden arbejder uden for folkeskoleområdet, har du mulighed for at søge kontingentfrihed. Ansøgning skal sendes inden orlovs start.
Du kan søge om fritagelse af kontingent ved at sende en mail til medlemsservice@dlf.org.
DLF har ikke forhandlingsretten i forhold til andre skoleformer eller andre erhverv. Så du bør overveje et skifte til en fagforening, der kan varetage dine interesser i orlovsperioden.
Bemærk: Det foranstående er en meget generel information. Har du brug for nærmere oplysning om nogle af emnerne, er du velkommen til at kontakte kredsen for en aftale om individuel rådgivning. Gælder det overenskomstpension, så kontakt Lærernes Pension. Gælder det spørgsmål vedrørende ledighed eller efterløn, så kontakt LAKA.
God fornøjelse med orloven!

Lolland-Falsters Lærerforening
Gartnervænget 4
4800 Nykøbing Falster
E-mail: 068@dlf.org
Tlf. 5482 2564
www.kreds68.dk

Revideret april 2022

#

#